**05. Legătura carității creștine**

**Caritatea samariteanului (Lc 10, 25-37)**

Într-o familie experimentăm atât momente de bucurie, cât și de suferință. La fel se întâmplă și în Biserică, familia lui Dumnezeu. Cu toții suntem chemați să împărtășim bucuriile și suferințele celor de lângă noi, frații și surorile noastre. Această împărtășire cere o implicare activă, cere exercitarea carității. Așa cum ne învață Sf. Apostol Iacob, „credința fără fapte este moartă” (cfr. Iac 2, 17). „Dacă un frate sau o soră sunt lipsiţi de îmbrăcăminte şi de hrana de toate zilele şi cineva dintre voi le-ar spune: «Mergeţi în pace, încălziţi-vă şi săturaţi-vă!», dar nu le daţi cele necesare pentru trup, ce folos?” (Iac 2, 15-16). Ar fi ipocrizie...

Isus a alinat suferințele fizice și spirituale ale oamenilor pe care i-a întâlnit (i-a vindecat de diferite boli, a exorcizat, i s-a făcut milă de văduva din Nain care plângea moartea fiului unic pe care mai apoi l-a înviat). Același lucru suntem chemați să facem și noi: să exercităm caritatea, să săvârșim fapte de milostivire trupească și sufletească. Nu putem să ne plângem de faptul că nu avem nimic de oferit: chiar dacă nu avem destule mijloace materiale, avem timpul nostru, cuvinte de consolare și de încurajare, capacitatea de a-l asculta pe cel de lângă noi...

Caritatea poate fi exercitată în orice loc, în orice timp și față de oricine. Important este să ne deschidem inima, să nu ne prefacem că suntem orbi în fața suferințelor celor de lângă noi. Isus ne învață acest lucru și prin parabola samariteanului milostiv (Lc 10, 25-37):

**25**Dar iată că un învăţat al Legii s-a ridicat ca să-l pună la încercare, spunând: „Învăţătorule, ce trebuie să fac ca să moştenesc viaţa veşnică?”. **26**El i-a zis: „Ce este scris în Lege? Cum citeşti?”. **27**Acesta, răspunzând, a zis: „Să-l iubeşti pe Domnul Dumnezeul tău din toată inima ta, din tot sufletul tău, din toată puterea ta şi din tot cugetul tău, iar pe aproapele tău ca pe tine însuţi!”. **28**El i-a spus: „Ai răspuns bine, fă aceasta şi vei trăi!”.

Caritatea samariteanului

**29**Acela însă, voind să se justifice, i-a spus lui Isus: „Şi cine este aproapele meu?”. **30**Isus a continuat: „Un om cobora de la Ierusalím la Ierihón şi a căzut în mâna tâlharilor care, după ce l-au dezbrăcat şi l-au strivit în bătaie, au plecat, lăsându-l pe jumătate mort. **31**Din întâmplare, a trecut pe drumul acela un preot, dar, văzându-l, a trecut mai departe. **32**La fel şi un levit, fiind prin locul acela, văzându-l, a trecut mai departe. **33**Dar un samaritean oarecare, ce călătorea, a venit lângă el şi, văzându-l, i s-a făcut milă. **34**Apropiindu-se, i-a legat rănile turnând untdelemn şi vin. Apoi, urcându-l pe animalul său de povară, l-a dus la un han şi i-a purtat de grijă. **35**În ziua următoare, a scos doi dinári, i-a dat hangiului şi i-a spus: «Îngrijeşte-te de el şi ceea ce vei mai cheltui îţi voi da când mă voi întoarce!». **36**Cine dintre aceştia trei crezi că este aproapele celui căzut în mâinile tâlharilor?”. **37**El a răspuns: „Cel care a avut milă de el”. Atunci Isus i-a spus: „Mergi şi fă şi tu la fel!”.

Un învățat al Legii îi adresează lui Isus o întrebare: „Ce trebuie să fac ca să moștenesc viața veșnică?”. Întrebarea este adresată corect, învățatul Legii este conștient de faptul că viața veșnică este o moștenire, un dar, însă motivul întrebării este greșit: „ca să-l pună la încercare” pe Isus.

În afara celor zece porunci, poporul evreu mai avea 613 legi, 248 exprimând obligații (248 era considerat a fi numărul oaselor din corpul uman) și 365 exprimând interdicții (365 - numărul zilelor anului, dar și al ligamentelor din corp). În școlile rabinice se discuta des asupra întrebării: „Care este cea mai importantă dintre legi, care este ce mai mare?”

Mântuitorul răspunde cu o altă întrebare: „Ce este scris în Lege?”. Răspunsul la întrebarea inițială se găsește în Sfânta Scriptură pe care învățatul Legii trebuia să o cunoască foarte bine. Acesta răspunde unind preceptul iubirii față de Dumnezeu (Dt. 6,5) cu cel al iubirii față de aproapele (Lv. 19, 18): manifestăm dragostea față de Dumnezeu iubindu-l pe aproapele și îl iubim pe aproapele pentru că îl iubim pe Dumnezeu. Isus aprobă răspunsul învățatului și îl îndeamnă să pună în practică această poruncă a iubirii.

Văzându-se prins în propria-i capcană, învățatul Legii încearcă să se justifice adresând o altă întrebare: „Cine este aproapele meu?”. Răspunsul lui Isus este această frumoasă parabolă în care un samaritean, un eretic, unul care era urât și disprețuit de evrei, devine cel mai bun exemplu de caritate, de milostivire, devine aproapele celui aflat în nevoie.

Pentru evrei aproapele era cel aparținând aceluiași popor, aceleași religii. Păgânii, ereticii (așa cum era samariteanul) erau considerați „câini”, demni de dispreț. Ei nu puteau primi moștenirea fiilor poporului ales.

Prin parabola samariteanului milostiv Isus schimbă perspectiva; nu este suficient să ne întrebăm „Cine este aproapele meu?”, dar conștiința ne interpelează astfel: „Aproapele cui sunt eu?”, „Pe cine iubesc?”, „Cui îi sar în ajutor?”, „Cel de lângă mine mă poate considera aproapele său?”

Samariteanul îi depășește în iubire pe preot și pe levit. Aceștia nu îl ating pe omul rănit pentru a nu deveni impuri, fapt ce i-ar fi împiedicat în îndeplinirea slujirii religioase (un evreu care atingea sânge sau un cadavru devenea impur și nu mai avea dreptul să atingă obiecte sfinte sau să participe la ceremoniile religioase timp de o săptămână - cfr. Num. 19, 11-16. Preotul nu avea dreptul să se atingă nici măcar de cadavrul părinților sau al fiilor săi - cfr. Lev. 21, 1-14; 21, 11).

Și în zilele noastre putem constata cu durere că pentru multe persoane care apar „religioase”, evlavioase sunt mult mai importante ritualurile, datinile din străbuni, superstițiile decât binele sau chiar viața semenilor.

În parabola de față nu se știe dacă preotul sau levitul urcau la Ierusalim (la Templu) pentru a aduce cult Domnului sau deja coborau pentru a se întoarce la casele lor. Situația este una limită: preotul și levitul trebuie să aleagă dacă să respecte regulile de puritate sau să îl ajute pe cel muribund. Amândoi aleg să treacă mai departe... Pentru ei iubirea față de Lege era mai presus decât iubirea față de aproapele... Sau poate că mai mult decât dragostea de împlinirea Legii îi domina dragostea de a se simți „perfecți”, „puri”, „impecabili”, adică dragostea de sine, egoismul? Cine îl iubește într-adevăr pe Dumnezeu nu poate închide ochii în fața suferințelor creaturilor Sale, nu poate rămâne indiferent văzând suferința altui om.

Cel care manifestă adevărata iubire față de Dumnezeu și față de aproapele este tocmai un străin, un samaritean, un eretic, unul „altfel” decât „cei drepți”, „cei aleși”.

Samariteanul vine lângă omul bătut, adică se apropie de el (cu alte cuvinte, se face aproapele lui), îl vede - nu numai cu ochii trupului, dar și cu ochii sufletului - vede suferința omului tâlhărit și se lasă mișcat în adâncul inimii sale, se lasă cuprins de milă.

Verbul „a avea milă” derivă de la substantivul grecesc «splanchna» care indică măruntaiele umane, dar și pântecele matern. Cel care are milă simte ceea ce simte o mamă când copilul se mișcă în pântecele ei...

Samariteanul se lasă pătruns de suferința muribundului, permite ca această suferință să devină și suferința lui și se pune în mișcare pentru a fi de ajutor. Isus descrie cu de-amănuntul acțiunile samariteanului: după ce se apropie de omul rănit, îl vede și se lasă cuprins de milă, trece la dezinfectarea și alinarea rănilor turnând untdelemn și vin, îl urcă pe animalul său de povară, îl duce la un han, îi poartă de grijă până a doua zi (în aceste cazuri se știe că prima noapte este decisivă pentru viața celui rănit), plătește hangiului și îi cere să se îngrijească de omul tâlhărit, promițând că se va întoarce.

De la începutul și până la sfârșitul parabolei nu se menționează nimic despre originea, starea socială sau religia celui căzut în mâinile tâlharilor. Când facem binele nu trebuie să ne preocupăm de aceste detalii: trebuie să luăm asupra noastră și suferința celui bogat, și a celui sărac; și a celui de o confesiune cu noi, și a celui de altă religie; și a celui din același popor cu noi, dar și a celui străin. În fața necazului, a bolii, a suferinței fizice și/sau morale toți suntem slabi, toți avem nevoie de ajutor. La fel cum Dumnezeu „face să răsară soarele său peste cei răi şi peste cei buni şi să plouă peste cei drepţi şi peste cei nedrepţi” (Mt. 5, 45), tot la fel milostivirea noastră trebuie să fie îndreptată spre orice persoană. Adevărata caritate nu admite simpatii, preferințe.

Prin această parabolă Isus mută centrul atenției din întrebarea inițială: „Cine este aproapele meu?”. Dacă la început aproapele este muribundul care are nevoie de îngrijire, la sfârșit aproapele devine „cel care a avut milă de el”, adică samariteanul. Isus ne îndeamnă să intrăm în logica acestei parabole și să mergem și noi să facem la fel: să nu privim doar la problemele proprii, să nu ne plângem mereu de milă, dar să deschidem ochii și să vedem suferințele celor din jurul nostru, să le venim în ajutor, să devenim instrumente ale milostivirii divine în mijlocul semenilor noștri.

Încă din primele secole ale Bisericii, Isus a fost considerat a fi samariteanul milostiv din această parabolă. Însă fiecare membru al comunității creștine are datoria de a fi ca acest samaritean în ceea ce privește dăruirea, grija față de cel aflat în suferință.

Trăim într-o lume a individualismului, a egoismului, unde interesul personal și bunăstarea proprie au prioritate în fața binelui celui de lângă noi. Iubirea pare un concept abstract, caritatea este săvârșită adesea în lumina reflectoarelor pentru a primi admirația celorlalți... Numai că aceasta nu poate fi numită caritate, ci filantropie. Iar Biserica nu este o societate filantropică, dar familia lui Dumnezeu în care trebuie să domnească adevărata dragoste fraternă, dezinteresată, izvorâtă din faptul că am cunoscut iubirea și milostivirea lui Dumnezeu față de noi: „Noi am cunoscut şi am crezut în iubirea pe care Dumnezeu o are faţă de noi. Dumnezeu este iubire şi cine rămâne în iubire rămâne în Dumnezeu, iar Dumnezeu rămâne în el.” (1In 4, 16).

„Este indispensabil şi lăudabil ca pastoraţia din comunităţile noastre să fie deschisă la multele sărăcii şi urgenţe care sunt peste tot. Caritatea este mereu calea maestră a drumului de credinţă, a perfecţiunii credinţei. Însă este necesar ca operele de solidaritate, operele de caritate pe care noi le facem, să nu abată de la contactul cu Domnul Isus. Caritatea creştină nu este simplă filantropie ci, pe de o parte, înseamnă a-l privi pe celălalt cu înşişi ochii lui Isus şi, pe de altă parte, înseamnă a-l vedea pe Isus în chipul săracului. Aceasta este calea adevărată a carităţii creştine, cu Isus în centru, mereu.” (Papa Francisc, *Angelus*, 23 august 2020).

**Reflecție personală**

1. Învățatul Legii vrea să-L pună la încercare pe Isus. Eu L-am pus vreodată la încercare? Când? Cu ce anume?
2. Tâlharii l-au dezbrăcat pe acel om, i-au luat demnitatea, l-au făcut de rușine. Eu am făcut

 de rușine pe cineva, am râs de cineva împreună cu alte persoane?

1. După păcat, Adam și Eva se ascund de Dumnezeu pentru că își dau seama că sunt goi. M-am simțit vreodată „dezbrăcat/ă” în fața lui Dumnezeu, mi-a fost rușine de El? Îmi este rușine să mă spovedesc?
2. Samariteanul s-a oprit din drumul său și a pierdut o zi cu cel rănit. Eu știu să „pierd timpul” ajutându-i pe ceilalți? Îmi dau seama când cineva are nevoie de ajutor și renunț la ceea ce voiam să fac doar pentru a-l ajuta pe altul?
3. **Faptele de milostivire sufletească**: a sfătui pe cei ce în îndoială, a învăţa pe cei neştiutori, a avertiza pe cei păcătoşi, a mângâia pe cei mâhniţi, a ierta ofensele, a suporta cu răbdare nedreptatea, a ne ruga lui Dumnezeu pentru cei vii şi pentru cei morţi.

**Faptele de milostivire trupească:** a da de mâncare celor înfometaţi, a da de băut celor însetaţi, a îmbrăca pe cei goi, a găzdui pe pelerini, a vizita pe cei bolnavi, a vizita pe cei închişi, a îngropa pe cei morţi.

Care fapte de milostivire am săvârșit în săptămâna care a trecut?

**Rugăciune pentru a deveni milostivi**

Ajută-mă, Doamne, ca ochii mei să fie milostivi, ca să nu suspectez niciodată, nici să nu judec după aparenţele exterioare, ci să discern frumuseţea în sufletul aproapelui meu şi să-i vin în ajutor.

Ajută-mă, Doamne, ca urechea mea să fie milostivă, ca să mă aplec asupra nevoilor aproapelui meu şi să nu rămân indiferent la durerile şi la plângerile sale.

Ajută-mă, Doamne, ca limba mea să fie milostivă, ca să nu vorbesc niciodată de rău pe aproapele meu, ci să am pentru fiecare, un cuvânt de mângâiere şi de iertare.

Ajută-mă, Doamne, ca mâinile mele să fie milostive şi pline de fapte bune, ca să ştiu să fac bine aproapelui meu şi să iau asupra mea sarcinile cele mai grele şi cele mai neplăcute.

Ajută-mă, Doamne, ca picioarele mele să fie milostive, ca să mă grăbesc în ajutorul aproapelui meu, dominându-mi propria oboseală şi plictiseală. Adevărata mea odihnă este să-l slujesc pe aproapele meu.

Ajută-mă, Doamne, ca inima mea să fie milostivă, ca să simt toate suferințele aproapelui meu. Nu voi refuza nimănui inima mea. Îi voi frecventa cu sinceritate chiar și pe aceia care, știind asta, vor abuza de bunătatea mea, iar eu mă voi închide în Inima preamilostivă a lui Isus. Voi tăinui propriile mele suferințe. Fie ca milostivirea Ta să sălășluiască în mine, o, Dumnezeul meu. Amin!

(Sf. Faustina Kowalska)

 Sr. Luminița Antonică OP